Duisende kwalifiseer outomaties vir NSFAS-befondsingBathabile Dlamini, minister van maatskaplike ontwikkeling, Dinsdag (10 Januarie 2017) tydens ‘n mediakonferensie in Pretoria. Foto: ANA Bathabile Dlamini, minister van maatskaplike ontwikkeling, het Dinsdag gesê duisende leerders, wat maatskaplike toelae van die regering ontvang, het vrystelling gekry om hul tersiêre studies voort te sit. “Hierdie uitslae is baie belangrik, omdat dit wys 83% van die begunstigdes van maatskaplike toelae kom in aanmerking om hul studies voort te sit deur ŉ diploma of ŉ graadkursus te voltooi,” het Dlamini tydens ŉ mediakonferensie in Pretoria gesê. “Ondanks ons weerlose kinders se omstandighede, het 41% van hulle daarin geslaag om vrystelling te kry om vir ŉ graad te studeer.” Sy het gesê die meerderheid van hierdie leerders kom van KwaZulu-Natal en Gauteng. “Hierdie inligting is van kritiese belang, veral met betrekking tot die nasionale finansiëlehulpskema vir studente (NSFAS), aangesien hierdie studente outomaties kwalifiseer vir befondsing om hul studies by naskoolse instellings voort te sit.” Sy het gesê aangesien hierdie studente nie ŉ middeletoets hoef te slaag om in aanmerking te kom vir NSFAS-befondsing nie, behoort daar geen struikelblok te wees wat hierdie leerders verhoed om hul gekose beroepe na te jaag nie. Dlamini het gesê van die 674 620 voltydse matrikulante wat verlede jaar vir matriek geregistreer is, was 188 758 begunstigdes van maatskaplike toelae. “Uit hierdie groep het 178 411 toelaagbegunstigdes hul eksamens geskryf, dus 95%. Dit beteken meer as 10 000 het skool verlaat voordat hulle hul eindeksamen geskryf het. Ons sal die redes vir hierdie uitvalkoers ondersoek,” het sy gesê. “Ek is ook bly om aan te kondig meisies gaan voort om al die geleenthede wat die regering hulle bied, aan te gryp. Altesaam 112 409 van die maatskaplike toelaag-ontvangers wat matriek geskryf het, is meisies. Dit is vir ons baie kommerwekkend dat [slegs] 66 002 seuns was.” Die departement van maatskaplike ontwikkeling betaal maandeliks, deur die maatskaplike sekerheidsagentskap (Sassa), R11 miljard se maatskaplike toelae aan “die weerloostes en armstes” in Suid-Afrika uit. “Elke maand ontvang meer as 12 miljoen kinders maatskaplike toelae. Dit is die belegging wat die belastingbetaler, deur die Suid-Afrikaanse regering, in die toekoms van ons kinders maak,” het Dlamini gesê.